**FORSLAG TIL ÅRSMØTET 2017**

**5.1 SØKNAD OM UTVIDELSE AV STAMVEINETTET – SKJELLUMSTIEN**

Det er kommet henvendelse fra to hytteeiere i Skjellumstien om å utvide stamveinettet for hele veien frem til parkering på privat eiendom. Fra begrunnelsen for søknadene fremsettes:

*«Det bygges nytt i Skjellumstien og det er hyggelig. Nå er det 6 hytter og to separate, ubebygde tomter som er knyttet til veien. Første del av Skjellumstien, fra Skjellumveien, går over tomt til grunneier Halvorsrød mens siste del går over en av undertegnedes tomter. …. Vi er ukjente med hvilke krav som må oppfylles for at veien kan inngå i hyttevellets stamveinett, men håper på en positiv behandling av vår søknad slik at vedlikehold av veien kan inngå i eksisterende vedlikeholdsavtale for stamveinettet. …*

*Jeg xx med naboer søker om at vår vei kunne bli stamvei. Da alle har fått vann og kloakk, hadde det vært hyggelig å bruke hytte om vinteren også. Vi er 6 stk og en ny hytte kommer til våren. … Vi er enige om at det hadde vært fint om veien var åpen hele vinteren. »*

* Ingen deler av Skjellumstien er i dag del av stamveinettet. Veien brukes av samtlige hytteeiere i veien, til sammen 6 hytter. I tillegg 1 under bygging. Men ytterligere 2 hyttetomter hvor det kan forventes bygging.

**Styrets merknader:**

Styret har behandlet søknaden i styremøte i mai 2017, med befaring og møte med en av forslagsstillerne i veien.

Generalforsamlingen vedtok i 1991, med senere utvidelser i 2014 og 2015, at følgende veier skulle inngå i stamveinettet:

* Skjellumveien fra hovedveien til toppen av Skjellumtoppen.
* Kirkeberget til toppen ved veiskille
* Solveig Sisseners vei – de første 5 meter
* Seilomveien fram til parkeringsplassen
* Skjellumåsen opp til toppen
* Stockmanns vei, 200 m fra parkeringsplassen – (asfaltert del av vei)

Prinsippet bak stamveinettet er at veien forutsettes brukt av mange hytter.

I 2014 ble stamveinettet utvidet slik at hele Kirkeberget er en del av stamveinettet. Begrunnelsen var at samtlige av hytter på øvre del av Kirkeberget bruker veien, og at det derfor naturlig hører under stamveinettet. I 2015 ble stamveinettet utvidet slik at veien fra Skjellumtoppens parkeringsplass og opp til veiskillet, også skulle omfattes. Begrunnelsen var at denne delen veien brukes av mange hytter, som gjennom årenes løp har fått vei til egen hytte med parkering, og at deler av veien derfor naturlig innlemmes i stamveinettet.

Skjellumstien har noe lik begrunnelse som Skjellumtoppen. Første delen av veien er en uopparbeidet parkeringsplass, men som brukes av kun to av hyttene etter avtale med grunneier (hytte nr. 7 og 9). Noen av hyttene har parkering på egen tomt, og det er i tillegg etablert parkering for flere hytter i enden av veien på en av hyttetomtene mot betaling. Veien er imidlertid noe spesiell fordi vellets rettigheter kun relaterer seg til den første delen av veien som hører inn under grunneiers eiendom. Den siste delen av veien går over privat eiendom, hvor det er gitt samtykke fra eier til kjøring og etablering av parkering på vedkommende eiendom. Forslaget innebærer utvidelse av ca. 250 meter.

Det er ingen klare krav eller retningslinjer om hvor mange hytter som skal til for at vei skal innlemmes, og dette har i stor grad vært preget av skjønn. Det vesentlige av vellets inntekter brukes til vei. Utgiftene vil derfor bli noe økt, mest i forbindelse med asfaltering og senere vedlikehold av dette. Utgifter til snømåking/strøing vil også øke noe. Styret støtter forslaget når det gjelder den delen av veien som hører til grunneiers eiendom, og således faller innunder vellets område. Dersom det også skal innlemmes vei som går over den enkelte hyttes eiendom, forutsettes det at det gis rettigheter til vellet. Dette foreligger foreløpig ikke.

Styret anbefaler derfor forslaget men slik at kun deler av veien inngår i stamveinettet. Det er foreløpig ikke gitt samtykke til asfaltering av vei fra grunneier, og asfaltering må avvente endelig godkjenning.

Det forutsettes at de som hører til veien bistår med forberedelser til asfaltering, og at det også sørges for kanting av vei etter asfaltering.

**Forslag til vedtak:**

Skjellumstiens første del og fram til privat hytteeiendom innlemmes i stamveinettet (ca. 100 m).

**5.2 SØKNAD OM UTVIDELSE AV STAMVEINETTET – SOLVEIG SISSENERS VEI**

Det er kommet henvendelse fra Solveig Sisseners vei om å utvide stamveinettet for deler av veien, fram til område med fjell. Denne veien het før Solveien, og det ble for mange år tilbake søkt om innlemming i stamvei, men hvor bare de første meter ble tatt inn i stamvei. Det følger følgende av søknaden:

*«På vegne av 9 hyttebeboere i Solveig Sisseners vei, søker vi om at deler av Solveig Sisseners vei, blir en del av stamveinettet frem til der hvor veien deler seg.»*

* De første 5-10 meter er i dag del av stamveinettet. Veien brukes av samtlige hytteeiere i veien, til sammen 9 hytter.

**Styrets merknader:**

Styret har behandlet søknaden i styremøte i mai 2017, med befaring og møte med forslagsstiller i veien.

Det vises til redegjørelse for stamveinettet og prinsipper for innlemming i stamveinettet i sak 5.1, samt redegjørelse for krav/retningslinjer.

Solveig Sisseners vei brukes av samtlige hytter i veien. Det er til sammen 9 hytter som sogner til veien. Det er etablert parkering på hver enkelt hytteeiendom, og således ingen felles parkeringsplass.

Vellets veirett gjelder deler av veien, som er i samsvar med omsøkt område.

Det er innhentet samtykke fra eiendommer som grenser til det området som eventuelt vil bli asfaltert.

Utgiftene til stamveinettet vil bli noe økt ved forslaget, mest i forbindelse med asfaltering og senere vedlikehold av dette. Utgifter til snømåking/strøing vil også øke noe.

Styret støtter forslaget, og at deler av Solveig Sisseners vei innlemmes i stamveinettet. Utvidelsen gjelder ca. 200 meter vei fram til der veien deler seg.

Styret anbefaler forslaget og at deler av veien inngår i stamveinettet. Det er foreløpig ikke gitt samtykke til asfaltering av vei fra grunneier, og asfaltering må avvente endelig godkjenning.

Det forutsettes at de som hører til veien bistår med forberedelser til asfaltering, og at det også sørges for kanting av vei etter asfaltering.

**Forslag til vedtak:**

Første del av Solveig Sisseners vei innlemmes i stamveinettet (ca. 200 m fram til veiskille ved berg/fjell der veien deler seg).

**5.3 SØKNAD OM SNØMÅKING AV VEIER UTENOM STAMVEINETT**

Det er kommet henvendelse fra hytteeier på Kirkeberget om at måking av snø også bør innbefatte private veier/områder. Det fremgår følgende som begrunnelse for søknaden:

*«Vi beholder dagens stamveinett når det gjelder asfalt, men utvider med et stamveinett for snømåking. Her bør alle veier være med. Årsaken er følgende: Snømåking på alle veier gir alle en bedre mulighet til å se etter hyttene om vinteren. Sent på høsten og vinteren er tiden for vær med opp til storm styrke. …»*

Det er videre vist til eksempel fra tre som hadde falt over hytte/vei, fare for skade på hytte samt at strømledning blir tatt med risiko for brann m.v. Videre fremgår:

*«Dersom mener jeg mitt forslag bør kunne få flertall på neste generalforsamling, da sikkerhet er like viktig for alle medlemmer. Det snør heldigvis ikke så mye her, og det er ikke så mye ekstra måking da nåværende stamveinett dekker ca. 90% av hyttene.»*

**Styrets merknader:**

Styret har behandlet søknaden i styremøte i mai 2017.

Det har i alle år gjennomført prinsipp om at stamveinettet skulle måkes fritt for snø til påske. På Generalforsamling 2016 ble dette endret slik at dette kan gjennomføres hele året, fortrinnsvis til skoleferier og helger, dog innenfor en ramme på kr 20 000.

Etablering av vintervann på store deler av Skjellumfjellet og Kirkeberget har gitt en hel annen bruk av hytteområdet, og vi ser at fler og fler også bruker hyttene på vinterstid. Dette er også årsaken til at det ble utvidet mulighet for snømåking.

Forslaget innebærer at det må måkes snø også på private veier/områder. Etter befaring ser styret at dette kan omfatte mange småveier og adkomster, hvor det er vanskelig å sette grense for hva som skal måkes og hva som ikke skal måkes. Det vil være aktuelt både i private veier, men også privat adkomst/parkering. Vi mener derfor at det fortsatt bør være begrensninger som er knyttet til vedlikehold av stamveinettet. Måking av stamveier innebærer at det vesentlige av området blir måkt fritt for snø. I tillegg har den enkelte mulighet til å be om måking sammen med fellesmåking, mot at dette betales med en sum fra den enkelte.

Styret støtter derfor ikke forslaget og innstiller på at snømåking, som i dag, forbeholdes stamveinettet.

**Forslag til vedtak:**

Forslaget vedtas ikke.

**5.4 SØKNAD OM STØTTE TIL TRAPP**

Det er kommet henvendelse fra hytteeier i Seilomveien om trapp på stien ned til Stellaugsbukta. Fra forslaget hitsettes:

«Den delen av stien som går i bratt lende over svaberg er en utfordring for de som har litt nedsatt bevegelighet. Dette til tross for tauene som er oppspent langs stien. Når det er fuktig på fjellet etter regnvær eller morgendis er svabergene også en risiko generelt og for alle. Forslag til vedtak: Årsmøtet ber styret om å undersøke med grunneier om å få anlegge en trapp som er boltet til fjellet fra der stigningen øker sterkt til der man når platået på toppen av svabergene og kostnad ved dette. Jobben bør kunne gjøres på dugnad i vellet.»

**Styrets merknader:**

Styret har behandlet søknaden i styremøte i mai 2017, med befaring av området.

Dette området er en sti, og som går over flere private eiendommer. Det har tidligere vært behandlet av styret/årsmøte dekning av utgifter til utbedring av stien. Dette ble avslått fordi dette er privat eiendom, og som faller utenfor vellets område. Oppsetting av tau ble derfor gjort på privat initiativ, og i samråd med berørte grunneiere.

Styret har vurdert søknaden, og mener at vellet fortsatt i utgangspunktet ikke skal ha ansvaret eller bruke penger på områder som hører til private eiere med mindre dette er av felles interesse for vellet. Det er relativt få som bruker denne stien som adkomst, fortrinnsvis til tur. Det må også vektlegges at tilsvarende sak er behandlet tidligere og avslått, og at det ikke er vesentlige nye forhold i dag. Dernest at det finnes gode alternative stier for å komme seg til Stellaugsbukta. For det første er det etablert sti/vei fra Fiskerberget (Fiskerveien), og som har gren/sti ned til Stellaugsbukta. Videre at det også er mulig å bruke sti fra enden av Stockmannsvei og ned til Kasperklova, og derfra over til Stellaugsbukta. For det tredje er fastboende i Stellaugsbukta ikke ønsker økt trafikk, og deler av denne stien går over fastboendes eiendom.

Styret anbefaler etter dette ikke forslaget.

**Forslag til vedtak:**

Forslaget vedtas ikke.